Гуляйце і асвету атрымайце! Смела адступаючы ад царкоўных канонаў, Францыск Скарына размясціў у сваёй Бібліі ўласную выяву — першы ў гісторыі сусветнага мастацтва партрэт кнігавыдаўца. Углядзімся ў гэты партрэт больш уважліва, каб патрапіць у свет яго сімвалаў, якімі тагачасныя мастакі паказвалі характар, таленты і памкненні чалавека і якія часта распавядалі аб асобе больш, чым сама знешнасць.